**Pap Bianka a magyar paraúszó válogatott aranyérmese a portugáliai Paraúszó Európa-bajnokságon**

**A 2016. szeptember 7-18. között megrendezésre kerülő XV. Nyári Paralimpiai Játékok előtti utolsó nemzetközi megmérettetésen vettek részt a magyar paraúszók. A Madeirán május 1-7. között rendezett IPC Paraúszó Európa-bajnokságon a magyar paraúszó válogatott 18 versenyzővel és a felkészülésüket biztosító szakemberekkel vett részt. A közel egy hétig tartó megmérettetésen a csapat 1 arany, 3 ezüst és 10 bronzéremmel zárt, 14 éremmel a 8. legtöbb érmet szereztük a résztvevő országok között.**

A legutóbbi, 2014-ben Eindhovenben rendezett Paraúszó Európa-bajnokságon a magyar csapat összesen 10 érmet: 3 ezüst és 7 bronzérmet nyert, a jelenlegi eredmények az úszócsapat erősödését, fejlődését jelenti.

Az madeirai megmérettetés legeredményesebb versenyzője Pap Bianka, aki a magyar csapat egyetlen aranyérmét nyerte 100 méter hátúszásban, Európa-bajnokként tér haza Portugáliából.

**Dr. Sós Csaba szövetségi kapitány** a verseny eredményeit pozitívan értékelte.

„*A csapat nagy része a biztos paralimpiai kvóta tudatában, kemény edzésmunkából érkezett a versenyre.*

*Voltak meglepő, kiváló egyéni teljesítmények és volt, akiknek a teljesítménye nem hozta az elvárást. A női versenyzők közül mindenképpen kiemelkedő Pap Bianka aranyérme és a szintén kiválóan szereplő Konkoly Zsófia bronzérmei, hatalmas egyéni csúcsai.*

*A férfiak közül a paralimpiai bajnoki címvédő Sors Tamás, a kétszeres paralimpiai ezüstérmes Tóth Tamás, valamint a legendás, 7. paralimpiájára készülő paralimpiai bajnok Vereczkei Zsolt szintén szállították az érmeket és a felkészülési időszaknak megfelelő eredményeket hoztak. A csapatban két újonc is szerepelt, a pécsi Bognár Gergő és Iván Bence, szereplésük kellemes meglepetés volt az eredményesség tekintetében.*

*Összességében elmondható, hogy az úszócsapat erősebb mint 2 évvel ezelőtt volt és a jelek szerint jó úton haladunk, hogy a londoni paralimpiai eredményeket Rióban is teljesítsék.”*

**A magyar paraúszó válogatott végleges névsorát a nyolc országkvóta tekintetében a szövetségi kapitány javaslatai alapján hamarosan nyilvánosságra hozza a Magyar Paralimpiai Bizottság. Adámi Zsanett és Vereczkei Zsolt részvétele a nevükre szóló kvóta miatt biztosított.**

A 2016. május 1-7. között megrendezett Paraúszó Európa-bajnokság magyar eredményei:

***Női versenyzők:***

***Pap Bianka 100m háton S10 első helyezést ért el.***

*Pap Bianka 2. hely 200m vegyes SM10*

*Pap Bianka 3. hely 400 m gyorson S10*

*Pap Bianka 4. hely 100m pillangó S10*

*Konkoly Zsófia 3. hely 400m gyors S9*

*Konkoly Zsófia 3. hely 100 m hát S9*

*Konkoly Zsófia 4. hely 100m pillangó S9*

*Kézdi Réka 3. hely 50 m pillangón S5*

*Kézdi Réka 5. hely 100m gyors S5*

*Kézdi Réka 6. hely 200m gyors S5*

*Kézdi Réka 8. hely 50 m hát S5*

*Illés Fanni 3. hely 100m mell SB5*

*Illés Fanni 7. hely 400m gyors S6*

*Illés Fanni 7. hely 100m háton S6*

*Illés Fanni 8. hely 100m gyors S6*

*Adámi Zsanett 4. hely 50m hát S2*

*Adámi Zsanett 4. hely 50m gyors S2*

*Adámi Zsanett 4. hely 100m hát S2*

*Adámi Zsanett 8. hely 50m mell SB3*

*Ráczkó Gitta 4. hely 200m vegyes SM7*

*Ráczkó Gitta 7. hely 100m mell SB5*

*Engelhardt Katalin 7. hely 100m mell SB4*

*Engelhardt Katalin 8. hely 50m pillangó S5*

*Baka Dorottya 6. hely 200m vegyes SM7*

*Baka Dorottya 6. hely 50m pillangó S7*

*Baka Dorottya 8. hely 100m mell SB7*

*Baka Dorottya 8. hely 50m pillangó S7*

*Baka Dorottya 8. hely 100m hát S7*

*Sós Luca 6. hely 400 m gyors S10*

*4x100m női vegyes váltó 3. hely – Pap Bianka, Illés Fanni, Konkoly Zsófia, Sós Luca*

*4x100m női gyorsúszás 3. hely - Pap Bianka, Konkoly Zsófia, Sós Luca, Kézdi Réka*

***Férfi versenyzők:***

*Tóth Tamás 2. hely 200m vegyes SM9*

*Tóth Tamás 3. hely 100m hát S9*

*Tóth Tamás 4. hely 50 m gyors S9*

*Tóth Tamás 6. hely 100m mell SB9*

*Tóth Tamás 6. hely 100m gyors S9*

*Vereczkei Zsolt 2. hely 50m hát S5*

*Sors Tamás 3. hely 200m vegyes SM9*

*Sors Tamás 3. hely 100m pillangó S9*

*Deutsch Tamás György 4. hely 100m hát S10*

*Széni András 7. hely 50 méter pillangó S7*

*Bognár Gergő 7. hely 50 m hát S3*

*Csuri Ferenc 8. hely 100m pillangó S8*

*4x100m férfi vegyes váltó 4. hely - Deutsch Tamás György, Tóth Tamás, Csuri Ferenc, Széni András*

*4x50m mix vegyes váltó 4. hely - Vereczkei Zsolt, Engelhardt Katalin, Kézdi Réka, Iván Bence*

*A Magyar Paralimpiai Csapatnak jelenleg 24 érvényes kvótája van a riói paralimpiára az alábbi megoszlásban:*

*asztalitenisz (6), erőemelés (2), judo (2), kajak-kenu (1), kerékpársport (1), sportlövészet (2), úszás (10).*

Magyar Paralimpiai Bizottság, 2016. május 08.